
R E F E R A T   D E   A P R O B A R E
privind modificarea și completarea Hotărârii Consiliului Local nr. 29/2021 pentru aprobarea Regulamentului privind amenajarea, întreținerea și exploatarea locurilor de parcare amenajate pe domeniul public al 
Municipiului Brad, astfel cum a fost modificată și actualizată 
prin Hotărârea Consiliului Local nr. 2/2022


	
Prin Hotărârea Consiliului Local nr. 29/2021 s-a aprobat Regulamentul privind amenajarea, întreținerea și exploatarea locurilor de parcare amenajate pe domeniul public al Municipiului Brad ulterior fiind efectuate modificări și actualizări aprobate prin Hotărârea Consiliului Local nr. 2/2022.
	În urma unor sesizări verbale repetate, s-a constatat că există situații în parcările publice care impun limitarea timpului de parcare în anumite zone adiacente instituțiilor publice de maxim interes. 
De asemenea, în cadrul Proiectului ”Îmbunătățirea calității vieții în Municipiul Brad, componenta - Modernizare și dotare Centru cultural multifuncțional și componenta - Refacere și modernizare Strada Independenței și Strada Liceului din Municipiul Brad”, cod SMIS 125813,  s-a creat, în  proximitatea obiectivelor turistice Muzeul Aurului – Cinematograful ZARAND – Casă de Cultură – Bibliotecă – Punct de Informare Turistică, o zonă care poate  primi destinația de parcare publică cu plată pentru microbuze și autocare turistice. 
	Astfel, am inițiat prezentul proiect de hotărâre prin care am propus modificarea și completarea Hotărârii Consiliului Local nr. 29/2021, modificată și actualizată prin Hotărârea Consiliului Local nr. 2/2022, în sensul modificării și completării Regulamentului privind amenajarea, întreținerea și exploatarea locurilor de parcare amenajate pe domeniul public al Municipiului Brad.
	Modificările și completările propuse constau în:
	- la art. 2, după litera g) se introduc două litere:
                   - litera g1): Parcare publică cu timp limitat – parcare amenajată pe domeniul public în zone de interes ridicat, timpul de parcare fiind limitat la două ore, semnalate cu indicator ”PARCARE CU PLATĂ CU TIMP LIMITAT”;
                   - litera g2): ”Parcare pentru microbuze și autocare turistice – parcare publică amenajată pe domeniul public și semnalizată cu indicatorul PARACRE AUTOBUZE”.
	- art. 3 alin. (1) se completează cu: ”PARCARE CU PLATĂ CU TIMP LIMITAT” și ”PARCARE PENTRU MICROBUZE ȘI AUTOCARE TURISTICE”.
	- art. 5 se completează cu două aliniate:
                    - alin. (6) ”În perimetrul parcărilor aferente unor instituții publice din municipiul Brad, în vederea asigurării accesului unui număr cât mai mare de beneficiari, staționarea vehiculelor în parcările publice amenajate poate fi limitată timp de maxim două ore în intervalul prevăzut la art. 6 lit. c).” 
                    - alin. (7) ”În scopul fluidizării traficului în zona obiectivelor turistice Muzeul Aurului – Cinematograful ZARAND – Casă de Cultură – Bibliotecă – Punct de Informare Turistică, se poate amenaja o parcare publică cu plată destinată microbuzelor și autocarelor turistice.”
	- art. 6 se completează cu litera c) luni – duminică între orele 00,00 – 24,00.
	- art. 23 se completează cu litera h) ”verificarea respectării limitei de timp impusă în parcarea publică cu plată cu timp limitat.”
	- art. 24 se completează cu litera f) ”staționarea fără plată și peste timpul stabilit în parcările cu plată cu timp limitat.”
	- art. 26 alin. (1) se completează litera a) - între 100 lei – 200 lei, în situaţiile prevăzute la literele a, b, c și f.
	În contextul celor de mai sus supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
	Invoc în susținerea propunerii mele prevederile Legii nr. 51/2006 privind serviciile comunitare de utilităţi publice, republicată, cu modificările şi completările ulterioare, ale art. 1 coroborat cu art. 3 alin. 2, art. 3 alin. 1 lit. i, art. 7 alin. 1, art. 10, art. 11, art. 14, art. 18, art. 19, art. 20, art. 27, art. 28 și art. 39 din O. G. nr. 71/2002 privind organizarea şi funcţionarea serviciilor publice de administrare a domeniului public şi privat de interes local, aprobată cu modificările şi completările ulterioare prin Legea nr. 3/2003, ale art. 30 din Legea nr. 273/2006 privind finanţele publice locale, cu modificările şi completările ulterioare, ale art. 129 alin. 1, alin. 2 lit. c și lit. d, alin. 7 lit. s din O.U.G. nr. 57/2019 privind Codul administrativ, cu modificările şi completările ulterioare, precum și ale art. 11 alin. 4 din Legea nr. 554/2004 a contenciosului administrativ, actualizată.

